Корак победника је назив војне параде Војске Србије одржане у Београду 16. октобра 2014. године. Ово је била прва војна парада одржана у Београду након параде из 1985. године. Парада је одржана испред Палате Србије (Булевар Николе Тесле) поводом 70. годишњице од почетка операција за ослобођење Београда и 100. годишњице од почетка Првог светског рата. У паради је учествовало 4,500 припадника Министарства унутрашњих послова и Војске Србије. Командант параде био је начелник Генералштаба Војске Србије, генерал Љубиша Диковић. Почасни гост на паради био је председник Руске Федерације Владимир Путин.